കൊവിഡ് ഇളവുകളിലും ഉണരാതെ മാനാഞ്ചിറ കോഴിക്കോട്: കൊവിഡ് ഇളവുകള് പ്രഖ്യാപിച്ചിട്ടും ഉണരാതെ മാനാഞ്ചിറ മൈതാനം. പടിപടിയായി നാടും നഗരവും ഉണര്ന്നപ്പോഴും ഒരു വര്ഷമായി മൈതാനവും അന്സാരി പാര്ക്കും നിശബ്ദമാണ്. ആളുകളെത്താത്തതിനെത്തുടര്ന്ന് മെെതാനത്തിന്റെ പല ഭാഗങ്ങളും കാടുപിടിച്ചിട്ടുണ്ട്. രാവിലെയും വൈകിട്ടും സ്പോര്ട്സ് കൗണ്സിലിന് കീഴിലുള്ള ഓപ്പണ് ജിം, ബാസ്ക്കറ്റ് ബോള് കോര്ട്ടും തുറന്നു കൊടുക്കാറുണ്ട് എന്നതൊഴിച്ചാല് ഇവിടെ മറ്റ് ആളും അനക്കവുമില്ല. 1.7 കോടി ചെലവഴിച്ച് നവീകരണ പ്രവര്ത്തനങ്ങള് നടത്തി 2020 ഒക്ടോബറിലാണ് മാനാഞ്ചിറ ഉദ്ഘാടനം ചെയ്തത്. ഡിസംബറില് മെെതാനം തുറന്നുകൊടുത്തെങ്കിലും രണ്ടാം തരംഗം വന്നതോടെ വീണ്ടും അടച്ചുപൂട്ടുകയായിരുന്നു. പുതിയ പ്രവേശനകവാടം, ഓപ്പണ് സ്റ്റേജ്, നടപ്പാതകള്, വിളക്ക്, മഴ കൊള്ളാതിരിക്കാന് റെയിന് ഷെല്ട്ടര്, ട്രാന്സ്ജെന്ഡര് വിഭാഗത്തെ കൂടി പരിഗണിച്ചുള്ള ടോയ്ലറ്റ്, സ്റ്റാള് തുടങ്ങിയ സൗകര്യങ്ങളെല്ലാം ഇവിടെയുണ്ടെങ്കിലുംഉപയോഗമില്ലാതെ നശിക്കുകയാണിപ്പോള്. നവീകരിച്ച ഭാഗങ്ങളിലെല്ലാം പുല്ലു മുളച്ചു. ചിറയിലെ വെള്ളത്തിലേക്കും പുല്ല് വളര്ന്ന് ചീഞ്ഞ് കിടക്കുകയാണ്. ജില്ലയിലെ മറ്റെല്ലാ വിനോദസഞ്ചാരകേന്ദ്രങ്ങളും തുറക്കുന്ന സാഹചര്യത്തില് മൈതാനം തുറക്കാത്തതില് പ്രതിഷേധം ശക്തമാണ്. പകല് സമയങ്ങളില് തുറക്കണം വൈകീട്ട് 3 മുതല് രാത്രി 8 വരെ എന്ന സമയം മാറ്റി പകല് സമയം മുഴുവന് മൈതാനം തുറക്കണമെന്നാണ് ജനങ്ങളുടെ ആവശ്യം. കുടുംബങ്ങള്ക്ക് സുരക്ഷിതത്വത്തോടെയും സൗകര്യത്തോടെയും ഒന്നിച്ചിരിക്കാനും കുട്ടികള്ക്ക് കളിക്കാനുമുള്ള ഇടമാണ് മാനാഞ്ചിറ മൈതാനവും അന്സാരി പാര്ക്കും. സുരക്ഷാ ജീവനക്കാരും, നിരീക്ഷണ കാമറകളുള്ളതും സുരക്ഷിതത്വം ഒന്നുകൂടി ഉറപ്പാക്കും.